**Marijampolės ,,Šaltinio“ progimnazijos veiklos kokybės įsivertinimo grupės 2022-2023 m. m. ataskaita**

 Mokyklos veiklos įsivertinimas buvo vykdomas vadovaujantis Įsivertinimo rekomendacijomis, patvirtintomis 2016 m. kovo 29 d. įsakymu Nr. V-267. Remiantis praėjusių mokslo metų giluminio audito ataskaita, mokyklos tikslais ir uždaviniais 2021-2022 mokslo metams, pasirinkta išsamiau analizuoti rodiklio 3.3.1. - Įranga ir priemonės (*įvairovė, šiuolaikiškumas)* aspektus, pastebėti gerosios praktikos pavyzdžius. Šiais mokslo metais įsivertinant dėmesys skirtas išsiaiškinti, kaip efektyviai veikia mokymąsi stimuliuojanti aplinka, kokia įrangos ir priemonių įvairovė, jų šiuolaikiškumas. Mokyklos veiklos kokybės įsivertinimui atlikti pasirinkta internetinės mokytojų bei 5, 6 ir 7 kl. mokinių apklausos, pamokų stebėjimo protokolai, progimnazijos dokumentų, turimų vidaus ir išorinio audito ataskaitų analizė.

 Siekiant įprasminti mokymą(si), progimnazijoje kuriamos galimybės, kurios būtų palankios mokytojui ugdyti, o mokiniui pačiam per patirtį įgyti žinių ir pasirengti veikti – įgyti kompetencijų. Tyrėme, kokia įrangos ir priemonių įvairovė, ar jų pakanka, ar jos tikslingai panaudojamos ugdymo(si) tikslams pasiekti.

 Džiugina, kad 96% mokytojų teigimu mokykla nuolat atnaujina įrangą ir priemones, 71% sako, kad priemonės yra šiuolaikiškos; taip mano ir 78% apklaustų mokinių. Progimnazijoje yra 1 STEAM klasė, 2 laboratorijos, 1 kūrybinės dirbtuvės, 2 informacinių technologijų klasės, 1 kalbų laboratorija, 1 lauko klasė, 12 interaktyvių ekranų su mozabook licencija (iš jų 4 ekranai pradinėse kl.). Kita anksčiau įsigyta įranga (išmanios lentos, multimedijos, kompiuteriai) jau nėra kokybiška, reikalauja atnaujinimo. 66% mokytojų mano, kad turima įranga atitinka dalyko reikmes ir mokinių poreikius ir66% apklaustų mokinių tokios pat nuomonės.

 Dalis apklaustų mokytojų (42,9%) mano, kad priemonių užtenka visiems mokiniams. 46,4% mokytojų pamokose naudoja interaktyvią lentą ir 92,3% mokinių tose pamokose patys išmėgina, naudoja interaktyvias lentas; likusieji - kitas įvairias priemones. 92,9% mokytojų skatina mokinius naudoti įvairias technologijas ir programas ugdymo(si) tikslais ir mano, kad IT taikymas pamokose padeda mokiniams gilinti dalyko žinias. Tam pritaria ir 67% mok. teigdami, kad užduočių atlikimas pamokose naudojant IT padeda geriau išmokti. Todėl 85,7% respondentų mokytojų tikslingai naudoja IT pamokose. Tai patvirtina ir stebėtų pamokų protokolų analizė.

 Stebėtose pamokose (11 pamokų 1-4 kl, 8 – 5-8 kl.)100% mokytojų naudojo turimas IKT priemones ir 88% įvairias skaitmenines mokomąsias programas, priemones. Pradinių klasių mokytojos pamokose naudojo skaitmeninius įrankius Wordwall, classroomscreen, classdojo, Canva pateiktis, mozaBook, Autodraw, Kahoot, Scratch, Mozaik education, 3D akinius. Dauguma mokytojų naudojo skaitmeninę mokymosi aplinką Eduka. 5-8 klasėse stebėtose pamokose 88% mokytojų naudojo IKT turimas priemones: interaktyvią lentą, multimediją. Mokytojos naudojo mozaBook, Edpuzzle, Learningapps, PWP programoje pačių ruoštas skaidres.

 Pažymėtina, kad pamokose priemonės naudojamos prasmingai: mokytojos priemones pasirinko atsižvelgiant į kiekvieno mokomojo dalyko specifiką, mokomuosius uždavinius. Išorinio vertinimo vykdytojai pažymėjo, kad daugelis mokytojų informacines technologijas naudojo mokinių motyvacijai stiprinti, mokymosi prieinamumui ir patrauklumui didinti. Stebima, kad naudojamas skaitmeninis edukacinis turinys ir įvairios inovatyvios ugdymo priemonės padeda mokytojams vesti įdomias, įtraukiančias ir nuoseklias pamokas, suteikiančias mokiniams dalykinių žinių ir gebėjimų.

 Moderniai atnaujinti pagrindinio ugdymo informacinių technologijų, kalbų laboratorijos, technologijų kabinetai ir ugdymo procese naudojamos skaitmeninės priemonės suteikia galimybę siekti sėkmės ir išbandyti naujas technologijas kiekvienam besimokančiam. Derėtų apsvarstyti, kaip pilnai išnaudoti kabinetų, kur sutelkta ir įrangos, ir įvairių priemonių, užimtumo galimybes: šiais mokslo metais informacinių technologijų kabinetai buvo užimti 83%, naujai įrengtas kalbų laboratorijos kabinetas (jame pamokas vedė visos anglų kalbos mokytojos) – 83%, pradinių klasių laboratorija - 83%, pradinių klasių kompiuterių klasė - 96%.

 Mokytojai siekia sukurti mokymui(si) palankias sąlygas, naudoti įvairias aplin­kas. Remiantis apklausų duomenimis, 64% respondentų mokytojų pamokas veda kitose erdvėse, aplinkose. Šiam teiginiui pritaria 61,5% mokinių. Dauguma (85%) mokinių nurodo, kad atlieka įvairias užduotis mokyklos teritorijoje. Mokytojai (57%) organizuoja edukacines išvykas pagal savo dalyko turinį, (64% ) ieško naujų galimybių edukacijoms. Taip teigia ir 75% atsakiusių mokinių: jie keliauja po savo miestą, Lietuvą, išvykas aptaria su mokytojais. Mokiniai pastebi, kad mažai pamokų vyksta už mokyklos ribų. Tik 18,5% mok. nurodo, kad pamokos vyksta už mokyklos ribų.

Siekiant plėsti ugdymo galimybes, progimnazija naudojasi kitų organizacijų ištekliais. Mokykla bendradarbiaudama su socialiniais partneriais (šalies ,,Šaltinio“ vardo mokyklos, VšĮ ,,Lispa“, UAB MANTINGA“, ,,Vedliai“, ,,Ateities pamoka“) suteikia mokytojams galimybę organizuoti ugdymą netradicinėje aplinkoje, o mokiniams galimybę naudotis organizacijų ištekliais ir technologijomis. Taip sudaromos sąlygos mokiniams įsitraukti į kitokias veiklas, didinama ugdymo(si) formų įvairovė ir stiprinamas bendruomeniškumas.

 Mokyklos bendruomenė vertina turimų priemonių reikalingumą, naudingumą: mokytojai aptaria metodinėse grupėse, teikia pasiūlymus dėl priemonių atnaujinimo ir reikalingumo Mokyklos tarybai. Priemonės kasmet atnaujinamos pagal progimnazijoje numatytą vadovėlių ir priemonių užsakymo tvarką atsižvelgiant į progimnazijos aktualijas, prioritetus, finansines galimybes. Šiais mokslo metais buvo įkurtos šiuolaikinės technologinių STEAM kūrybinės dirbtuvės, įrengta 16 modernių, kompiuterizuotų vietų informacinių technologijų kabinete, įkurtos SMART Class + kalbų laboratorija, lauko klasė.

|  |
| --- |
| **Išvada*:*** mokyklos veikla pagal rodiklio 3.3.1. - Įranga ir priemonės (*įvairovė, šiuolaikiškumas)-* aspektus yra kryptinga, paveiki, potenciali ir yra stiprusis progimnazijos veiklos aspektas (3 lygis).**Rekomendacijos:** * optimaliai, efektyviai taikyti turimas IKT priemones, įrangą;
* konstruktyviai aptarti turimų priemonių naudingumą, alternatyvių ir/ar modernesnių priemonių atnaujinimo ar įsigijimo tikslingumą;
* plėsti ugdymo(si) galimybes įvairiose erdvėse už mokyklos ribų.

Mokyklos veiklos kokybės įsivertinimo grupės vadovė Virginija Lenkauskienė |